XX.  Bulla pro monasterio Pontileviensi.   (Anno 1144, April. 15.) [  Gall. Christ.  VIII, Instrum., 424.]
Author: Lucius II

LUCIUS episcopus, servus servorum Dei, dilectis filiis FULCHERIO abbati monasterii S. Mariae Pontileviensis, ejusque fratribus, tam praesentibus quam futuris, regularem vitam professis, in perpetuam memoriam.

Desiderium quod ad religionis propositum et animarum salutem pertinere monstratur, animo nos decet libenti concedere, et petentium desideriis congruum impertiri suffragium. Eapropter, dilecti in Domino filii, venerabilis fratris nostri Gaufridi Carnotensis episcopi precibus inclinati, vestris justis postulationibus clementer annuimus, et praefatum monasterium, in quo divino mancipati estis obsequio, sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona inpraesentiarum juste et canonice possidetis, aut in futurum concessione pontificum, largitione regum vel principum, oblatione fidelium, seu aliis justis modis Deo propitio poteritis adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: In Carnotensi episcopatu locum ipsum Pontilevii cum pertinentiis suis, ecclesiam Sancti Petri Pontileviensis. Apud Calvum montem ecclesias Sancti Nicolai et Sancti Martini, ecclesiam de Taniaco, ecclesiam de Cembineio, ecclesiam de Oscampo, ecclesiam de Casteneto, ecclesiam de sella Sancti Mundricii, ecclesiam de Fulgeriis, ecclesiam de Fenis, ecclesiam Sancti Gervasii trans Ligerim, ecclesiam de Vinolio, ecclesiam Sancti Deodati, ecclesiam de Monte-Levaldi, ecclesiam de Muisdia, ecclesiam de Braceolis, ecclesiam de Torno. Blesis ecclesiam Sancti Joannis, ecclesiam S. Gervasii, ecclesiam de Vilerbo, ecclesiam de Sancto Bethario, ecclesiam Sancti Joannis de Floriaco, ecclesiam Octinvillae, ecclesiam Columbae, ecclesiam de Orioro, ecclesiam de Meso. Apud castrum Firmitatem Villaenolii, ecclesiam Sancti Petri et ecclesiam Sancti Martini, ecclesiam Sancti Marcelli de Ceretto. Apud Castridunum ecclesiam Sancti Valeriani. Apud Basocham ecclesiam Sancti Joannis. In Redonensi pago ecclesiam Sancti Petri et Sancti Joannis de Igneio, ecclesiam Sancti Leonardi de Fulgeriis, ecclesiam S. Martini de Cussa, cellam Sancti Martini de Lustris, ecclesiam de Peregrina. In Anglia ecclesiam Sanctae Mariae de Luministro, capellam de Roxitunga, capellam de Palingis, capellam de Warmacan, ecclesiam de Pingis, ecclesiam de Sordis. In Aurelianensi pago ecclesiam de Pruneriis, ecclesiam de Gii, ecclesiam de Soemo, ecclesiam de Maes, ecclesiam de Chalziaco, ecclesiam de Thaisiis, ecclesiam de Lorgis, ecclesiam de Sancto Romano, ecclesiam Sanctae Mariae de Fontanis. In Turonensi archiepiscopatu ecclesiam Sancti Dionysii in atrio, Sancti Martini, ecclesiam Sancti Cyrici trans Ligerim, ecclesiam Sancti Thomae, ecclesiam de Poilly, ecclesiam de Nantolio, ecclesiam Sancti Georgii, ecclesiam Sancti Martini de Pressiniaco, ecclesiam de Vernolio. In Biturico episcopatu ecclesiam Sanctae Mariae de Valentiaco, ecclesiam Sancti Hilarii de Castello veteri, ecclesiam Sancti Martini de Sigiaco. In Sagiensi pago ecclesiam Sancti Hilarii, ecclesiam Sancti Petri de Basochis. Liceat etiam vobis in ecclesiis vestris presbyteros eligere, qui si idonei fuerint, ab episcopis gratis et absque ulla pravitate curam animarum suscipiant, eisque de plebis cura rationem reddant, vobis autem pro rebus temporalibus debitam subjectionem exhibeant. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum pro quorum gubernatione et sustentatione concessa sunt, usibus omnimodis profutura, salva dioecesani episcopi canonica justitia et apostolicae sedis auctoritate. Si qua igitur in futurum ecclesiastica saecularisve persona hanc nostrae constitutionis paginam, sciens contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Lucius catholicae ecclesiae episcopus. Ego GG. presbyter cardinalis tituli Calixti. Ego Birido presbyter cardinalis de titulo Sancti Crysogoni. Ego Rainerius presbyter cardinalis tituli S. Priscae. Ego Petrus presbyter cardinalis de tit. Pastoris. Ego Hubaldus presbyter cardinalis tituli S. Praxedis. Ego Manfridus presbyter cardinalis tituli Sanctae Sabinae. Ego Guiddo cardinalis presbyter Sancti Laurentii in Damaso. Ego Conradus Sabinensis episcopus. Ego Albericus Ostiensis episcopus. Ego Gregorius cardinalis diaconus sanctorum Sergii et Bacchi. Ego Imarus Tusculanus episcopus. Ego Petrus cardinalis diaconus Sanctae Mariae in Porticu. Ego Petrus Albanensis episcopus. Ego Joannes diaconus cardinalis S. Adriani. Ego GG. diaconus cardinalis Sancti Angeli. Ego Artaldus diaconus cardinalis Sancti Eustachii juxta templum Agrippae. Datum Laterani per manum Baronis capellani et scriptoris XVII Kalendas Maii, indictione VII, Incarnationis Dominicae anno 1144, pontificatus vero domni Lucii II anno primo.